Materiale til undervisning med DrU – Samtykkeloven: ja, nej, måske?

Relevante lovbestemmelser

**Straffeloven § 216**

For voldtægt straffes med fængsel indtil 8 år den, der har samleje med en person, der ikke har samtykket heri. Det samme gælder den, der tilsniger sig samleje med en person, der forveksler gerningspersonen med en anden.

*Stk. 2.* For voldtægt straffes med fængsel indtil 12 år den, som har samleje med et barn under 12 år. På samme måde straffes den, som er fyldt 22 år og har samleje med et barn under 15 år.

*Stk. 3.* Straffen efter stk. 1, 1. pkt., kan stige til fængsel i 12 år, hvis voldtægten har haft en særligt farlig karakter eller der i øvrigt foreligger særligt skærpende omstændigheder.

*Stk. 4.* Ved fastsættelse af straffen skal der lægges vægt på den særlige krænkelse, der er forbundet med lovovertrædelsen.

*Stk. 5.* Det skal ved straffens fastsættelse i almindelighed indgå som en skærpende omstændighed, at forurettede er offer for menneskehandel.

Cases

**Case 1 - Buddy Holly**

Anders er en fredag aften i byen med sine venner fra sin gymnasieklasse. De er ude for at fejre, at én i vennegruppen endeligt er fyldt 18 år og dermed kan komme ind på byens bedste bar, Buddy Holly. Anders drikker et par øl i løbet af aftenen, men han bliver ikke på noget tidspunkt fuld, da han dagen efter skal til fødselsdag hos sin moster. Hen på aftenen møder Anders en jævnaldrende kvinde, Bolette. Anders og Bolette danser og flirter, indtil klokken bliver ca. 02.00, og de bliver enige om at tage hjem sammen til Anders’ studiebolig. På vejen hjem kysser de lidt, og Anders lægger mærke til, at Bolette slingrer lidt, når hun går. Da de kommer hjem, smider Bolette sig i Anders’ seng med alt sit tøj på. Anders lægger sig ned ved siden af hende og begynder at kysse hende. Bolette kysser også Anders, men siger til ham, at hun er træt og gerne vil sove. Anders siger, at det er okay, og at der ikke behøver ske mere, hvis hun ikke vil. Herefter falder Bolette i søvn med alt sit tøj på, men hun vågner kort tid efter. Hun har ikke længere bukser på, og Anders ligger ovenpå hende og er trængt op i hende. Bolette forsøger at skubbe Anders væk, men uden held. Anders fortsætter samlejet, og Bolette forholder sig resten af tiden passiv ”for at få det hurtigere overstået”.

Spørgsmål: *(I behøver ikke notere jeres svar)*

1. Er der objektivt set tale om en voldtægt?
   1. Er der samleje?
   2. Er der samtykke?
      1. Hvad taler for?
      2. Hvad taler imod?
2. Har Anders forsæt til at begå voldtægt?

*(Det vil sige: har Anders til hensigt at voldtage Bolette?)*

1. Hvilke argumenter taler for?

*(Hvor i hændelsesforløbet/teksten kan I se det?)*

1. Hvilke argumenter taler imod?

*(Hvor i hændelsesforløbet/teksten kan I se det?)*

**Case 2 - Cafébesøget**

Frida er en formiddag på vej hjem fra et caféen, hvor hun har spist brunch med sine veninder. Hun går alene af en sti i udkanten af byen, hvor der er skov til den ene side og marker til den anden side. Vejret er skønt, så Frida nyder gåturen, mens hun lytter til sin yndlingspodcast, Mørkeland. Pludselig springer Theis frem fra skovsiden og griber Frida om hendes mund for at undgå, at hun skriger. Frida og Theis kender ikke hinanden i forvejen. Theis trækker Frida ud på marken, hvor han fuldbyrder samleje. Frida gør modstand, så Theis må holde hendes arme. Pludseligt begynder Frida at græde, og Theis stopper forskrækket op. Theis afbryder herefter samlejet, siger mange gange undskyld, hvorefter han flygter fra stedet. Frida bliver liggende lidt, til hun ved, han er væk. Derefter skynder hun sig at ringe til politiet og anmelde overfaldet.

Spørgsmål: *(I behøver ikke notere jeres svar)*

1. Er der objektivt set tale om en voldtægt?
   1. Er der samleje?
   2. Er der samtykke?
      1. Hvad taler for?
      2. Hvad taler imod?
2. Har Theis forsæt til at begå voldtægt?

*(Det vil sige: har Theis til hensigt at voldtage Frida?)*

1. Hvilke argumenter taler for?

*(Hvor i hændelsesforløbet/teksten kan I se det?)*

1. Hvilke argumenter taler imod?

*(Hvor i hændelsesforløbet/teksten kan I se det?)*

1. Havde det været anderledes, hvis situationen havde set således ud:

Theis blev meget forskrækket over Fridas modstand, og han begyndte derfor at græde, undskyldte og løb sin vej.

**Case 3 – En aften på sofaen**

Flora og Tobias går i gymnasieklasse sammen og er gode venner. Tobias er en torsdag aften alene hjemme og inviterer Flora hjem til sig, for at de kan se det nyeste afsnit af House of the Dragon sammen. De er begge store fans af Game of Thrones-universet. Tobias har lavet popcorn og sat sodavand på køl, så de rigtigt kan hygge sig. Da Flora ankommer, sætter de sig i sofaen i stuen og starter episoden på TV’et. Tobias har længe været lidt lun på Flora, og da han endelig er alene med hende, ser han sit snit til at tage det næste skridt. Han kaster sig derfor over Flora og begynder at kysse hende. Efter kort tid har han revet bukserne af hende og har påbegyndt samleje. Tobias fuldfører og tager derefter sit tøj på og sætter sig tilbage i sofaen. Han har helt sommerfugle i maven og glæder sig over, at han endelig turde tage skridtet. Flora tager roligt sit tøj på igen og siger, at hun ikke har lavet lektier til i morgen og derfor hellere må skynde sig hjem. Herefter cykler hun hjem og fortæller sine veninder om aftenens oplevelse.

Spørgsmål: *(I behøver ikke notere jeres svar)*

1. Er der objektivt set tale om en voldtægt?
   1. Er der samleje?
   2. Er der samtykke?
      1. Hvad taler for?
      2. Hvad taler imod?
2. Har Theis forsæt til at begå voldtægt?

*(Det vil sige: har Tobias til hensigt at voldtage Flora?)*

1. Hvilke argumenter taler for?

*(Hvor i hændelsesforløbet/teksten kan I se det?)*

1. Hvilke argumenter taler imod?

*(Hvor i hændelsesforløbet/teksten kan I se det?)*

**Case 4 – De bedste kollegaer**

Geo har i sit sabbatår fået arbejde på et callcenter i Aarhus, ViRinger ApS. Her har han mødt Ofelia, som også arbejder i sit sabbatår for at tjene penge til en længere rejse rundt i Asien. Geo og Ofelia er blevet rigtig gode kollegaer og hygger sig meget, når de har vagter sammen. Efter nogle måneder i callcenteret skal Geo og Ofelia på kursus, så de kan blive endnu skarpere til at få folk til at donere penge til alle callcenterets kunder. Kurset foregår i København, og Geo og Ofelia skal overnatte på samme hotelværelse, fordi callcenteret skal spare penge. Da Geo og Ofelia er så gode venner, er det okay med dem. De beder dog om at få et værelse med to adskilte enkeltsenge. Det får de lov til. Efter anden kursusdag er de meget trætte og går tidligt i seng. Hen på natten vågner Ofelia ved, at Geo ligger ovenpå hende og har påbegyndt samleje. Ofelia stivner og ligger fuldstændig stille igennem det hele. Geo går herefter tilbage i sin seng og sover videre. De taler ikke sammen overhovedet. Dagen efter konfronterer Ofelia Geo med nattens hændelse. Geo påstår, at han intet kan huske. Det tror Ofelia ikke på, og hun melder derfor hændelsen til politiet. Sagen kommer for retten nogle måneder efter. Her kommer det frem, at Retspsykiatrisk Klinik og Retslægerådet har vurderet, at Geo lider af ”sexsomnia” (seksuelt søvngængeri), og at han derfor har sovet gennem hele hændelsen.

Spørgsmål: *(I behøver ikke notere jeres svar)*

1. Er der objektivt set tale om en voldtægt?
   1. Er der samleje?
   2. Er der samtykke?
      1. Hvad taler for?
      2. Hvad taler imod?
2. Har Theis forsæt til at begå voldtægt?

*(Det vil sige: har Geo til hensigt at voldtage Ofelia?)*

1. Hvilke argumenter taler for?

*(Hvor i hændelsesforløbet/teksten kan I se det?)*

1. Hvilke argumenter taler imod?

*(Hvor i hændelsesforløbet/teksten kan I se det?)*

**Case 5 – Gift ved første blik**

Ane og Boris er midt i 40’erne og har villa, Volvo, vovse og 3 børn. De lever et dejligt liv med arbejde, kørsel til og fra skole, bleskift, aftensmad og vasketøj. En torsdag aften sidder ægtefællerne og ser ”Gift ved første blik” på DR1. I programmet har en mand taget en samtykkeerklæring med til sin nye hustru, hvori hun skal skrive under på, hvilke seksuelle aktiviteter hun vil deltage i. Det går op for Boris, at han aldrig har spurgt Ane, om hun giver samtykke til de seksuelle aktiviteter i soveværelset. Han synes derfor, at en skriftlig samtykkeerklæring er en skidegod idé, for så slipper han for at spørge om lov hver gang. Boris udfærdiger derfor næste dag en samtykkeerklæring, hvor han skriver: ”Jeg, Ane, giver hermed på forhånd samtykke til enhver seksuel aktivitet, der må ske mellem Boris og mig”. Ane synes, det er en rigtig god idé, og hun skriver med det samme under med sit fulde navn, CPR-nummer og datoen.

Lørdag aften, da børnene er lagt i seng, ligger Ane og Boris i sengen i soveværelset. De påbegynder samleje og hygger sig som sædvanligt. Undervejs får Boris lyst til, at samlejet skal være analt. Det gennemfører han derfor for første gang i deres parforhold. Ane råber forskrækket op, rejser sig og begynder at skælde Boris ud. Herefter går Ane ind i stuen og sover resten af natten på sofaen.

Spørgsmål: *(I behøver ikke notere jeres svar)*

1. Er der objektivt set tale om en voldtægt?
   1. Er der samleje?
   2. Er der samtykke?
      1. Hvad taler for?
      2. Hvad taler imod?
2. Har Theis forsæt til at begå voldtægt?

*(Det vil sige: har Boris til hensigt at voldtage Ane?)*

1. Hvilke argumenter taler for?

*(Hvor i hændelsesforløbet/teksten kan I se det?)*

1. Hvilke argumenter taler imod?

*(Hvor i hændelsesforløbet/teksten kan I se det?)*

**Case 6 – Roskilde Festival**

Det er d. 1. juli, og Roskilde Festival er godt i gang. Asta bor i en camp med sine efterskoleveninder, som hun ikke har set, siden hun stoppede på efterskole et år tidligere. En sen aften holder de en stor fest i Astas camp. De har sat de bedste 00’er-hits på deres soundboks og er i virkelig godt humør. De har inviteret nabocampen over og deler gavmildt ud af lunke øl og shots. I nabocampen bor den jævnaldrende Benjamin, og han deltager også i festen. Til festen møder han Asta, som han virkelig godt kan lide. Da solen begynder at stå op, bliver Asta og Benjamin enige om at sove rusen ud i Benjamins telt, da hans teltmakker overnatter et andet sted. De ligger under Benjamins sovepose og kysser og nusser hinanden. Benjamin spørger, om Asta har lyst til at have sex med ham, og Asta siger nej, hun føler sig for ulækker. De kysser herefter videre, og Benjamin spørger igen. Asta siger endnu engang nej. Efter noget tid og flere kys, sætter Benjamin sig op og siger, at enten skal Asta gå med til at have sex med ham, ellers vil han smide hende ud. Asta siger derfor ”okay”, og de gennemfører samlejet, hvorefter de falder i søvn. Hen på formiddagen lister Asta tilbage til sit eget telt, hvor hun bryder ud i gråd og fortæller sin veninde om nattens oplevelse.

Spørgsmål: *(I behøver ikke notere jeres svar)*

1. Er der objektivt set tale om en voldtægt?
   1. Er der samleje?
   2. Er der samtykke?
      1. Hvad taler for?
      2. Hvad taler imod?
2. Har Theis forsæt til at begå voldtægt?

*(Det vil sige: har Benjamin til hensigt at voldtage Asta?)*

1. Hvilke argumenter taler for?

*(Hvor i hændelsesforløbet/teksten kan I se det?)*

1. Hvilke argumenter taler imod?

*(Hvor i hændelsesforløbet/teksten kan I se det?)*

**Case 7 – Den løsladte**

Teodor har lige afsonet en dom for simpel vold, og han skal derfor en aften i byen med sine venner og fejre sin nylige løsladelse. Teodor er en forholdsvist lokal berømt person, og han får derfor en masse tilbud om steder at sove i løbet af aftenen. Han er dog ikke i byen for at score, og han afslår derfor tilbuddene. Hen på aftenen står han i baren og venter på en Breezer. Her møder han den kække bartender, Fiola, som lader som om, hun ikke ved, hvem han er. Det vækker Teodors interesse, og han spørger derfor, om hun vil med hjem til ham og sove, når hun har fri. Det vil hun meget gerne, så da hun har fri, følges de hjem til Teodor. De følges dog også med Teodors to venner, som også skal overnatte hos Teodor. Herefter er der forskellige forklaringer om, hvad der skete.

Under retssagen forklarer Teodors venner, at Fiola og Teodor flere gange stoppede op på vej hjem for at kysse i diverse gyder. Da de kommer hjem, går Teodor og Fiola ind i soveværelset, mens vennerne går ind for at sove på sofaen i stuen. Ikke længe efter hjemkomsten, begynder vennerne at høre stønnelyde fra soveværelset. Pludseligt hører de dog et stort ”klask”, et skrig og gråd. Den ene ven løber ind på soveværelset, hvor han finder Fiola grædende i hjørnet med dynen omkring sig og med næseblod. Teodor stormer ud af soveværelset og forlader lejligheden.

Under retssagen forklarer Fiola, at hun under samlejet trak sit samtykke tilbage og skubbede Teodor væk, hvorefter Teodor slog hende med en knytnæve i hovedet. De retsmedicinske undersøgelser viser, at Fiola har fået et hårdt slag i ansigtet, som resulterede i næseblod, et blåt øje og en løs tand i overmunden. Derudover findes der ingen fysiske tegn på voldtægt.

Under retssagen forklarer Teodor, at han og Fiola havde aftalt at have ”hård sex”, og at Fiola derfor havde givet samtykke til at have samleje, som involverede knytnæveslag. Han fortæller, at Fiola efter slaget fortrød og trak sit samtykke tilbage, hvorefter han afbrød samlejet.

Spørgsmål: *(I behøver ikke notere jeres svar)*

1. Er der objektivt set tale om en voldtægt?
   1. Er der samleje?
   2. Er der samtykke?
      1. Hvad taler for?
      2. Hvad taler imod?
2. Har Theis forsæt til at begå voldtægt?

*(Det vil sige: har Teodor til hensigt at voldtage Fiola?)*

1. Hvilke argumenter taler for?

*(Hvor i hændelsesforløbet/teksten kan I se det?)*

1. Hvilke argumenter taler imod?

*(Hvor i hændelsesforløbet/teksten kan I se det?)*

1. Kunne det være relevant at straffe Teodor for andet end voldtægt?
   1. Hvad beviser de retsmedicinske undersøgelser af Fiola i virkeligheden?
   2. Hvilke beviser er der i det hele taget?